b"\n_START_ARTICLE_\nQasr Amra\n_START_SECTION_\nZgradba\n_START_PARAGRAPH_\nQasr Amra le\xc5\xbei v osr\xc4\x8dju jordanske stepe v su\xc5\xa1ni, skalnati regiji, znani kot al-Balqa ('lisast'), pribli\xc5\xbeno 85 kilometrov vzhodno od Amana in 21 kilometrov jugozahodno od Al Azraka. Stoji vzdol\xc5\xbe Wadi al-Butuma, ki se s\xc4\x8dasoma izte\xc4\x8de v dolino Jordana. Trenutno je na velikem obmo\xc4\x8dju, ograjenem z bode\xc4\x8do \xc5\xbeico. Majhen center za obiskovalce pobira vstopnino. Stavba je na zahodu zaprtega obmo\xc4\x8dja, pod manj\xc5\xa1im vzponom._NEWLINE_Je nizka zgradba iz apnenca in bazalta. Verjetno nekdanji karavanseraj spremenjen v pu\xc5\xa1\xc4\x8davsko rezidenco s triladijsko sprejemno dvorano, kopali\xc5\xa1\xc4\x8dem in pokritim vodnjakom. Kopali\xc5\xa1\xc4\x8de sodi med najstarej\xc5\xa1a kopali\xc5\xa1\xc4\x8da v islamskem svetu in je zgrajeno v rimskem slogu. Na severnem krilu, v dveh eta\xc5\xbeah, je trojni obokan strop nad glavnim vhodom na vzhodni fasadi. Na zahodnih krilih so manj\xc5\xa1i oboki ali kupole._NEWLINE_Sledi kamnitih zidov, ki so jih uporabljali za ograjo mesta, ka\xc5\xbeejo, da je bil del kompleksa, velikega 25 hektarjev; tu so ostanki gradu, v katerem bi lahko bil za\xc4\x8dasno name\xc5\xa1\xc4\x8den voja\xc5\xa1ki garnizon. Tik jugovzhodno od stavbe je 40 metrov globok vodnjak, najdeni pa so tudi sledovi dvi\xc5\xbenega mehanizma, ki so ga poganjale \xc5\xbeivali in izvir._NEWLINE_Danes je Qasr Amra v slab\xc5\xa1em stanju kot drugi pu\xc5\xa1\xc4\x8davski gradovi, kot na primer Qasr Kharana, grafiti pa so po\xc5\xa1kodovali nekatere freske. Vendar pa ohranjajo objekt konzervatorska dela, ki jih podpirajo World Monuments Fund, Istituto Superiore per la Conservazione ed il Restauro in Jordan oddelek za starine.\n_START_SECTION_\nZgodovina\n_START_PARAGRAPH_\nEden od \xc5\xa1estih upodobljenih kraljev je \xc5\xa1panski kralj Roderik, \xc4\x8digar kratka vladavina datira podobo in morda zgradbo postavi okoli leta 710. Dolgo \xc4\x8dasa so arheologi verjeli, da je sede\xc4\x8di kalif Valid I. graditelj in primarni uporabnik Qasr Amra, toda pred kratkim so se za\xc4\x8deli dvomi. Zdaj je verjetneje, da sta ena od dveh knezov, ki sta pozneje postala kalifa, Valid II. ali Jazid III., verjetnej\xc5\xa1a kandidata za to vlogo. _NEWLINE_Oba sta pred tem, ko sta prevzela prestol, \xc5\xbeivela dale\xc4\x8d stran od Damaska, sede\xc5\xbea Omajadov. Znano je bilo, da se je Valid prepu\xc5\xa1\xc4\x8dal vrsti simbaritskih dejavnosti, ki so jih upodabljali na freskah, zlasti na robu bazenov in poslu\xc5\xa1al glasbo ali poezijo. Neko\xc4\x8d so ga zabavali nastopajo\xc4\x8di, oble\xc4\x8deni v zvezde in ozvezdja, kar je nakazovalo na povezavo s slikanjem neba v kaldariju. Jazidova mati je bila perzijska princesa, kar je nakazovalo poznavanje te kulture in tudi on je bil znan po podobnem iskanju u\xc5\xbeitka._NEWLINE_Zapu\xc5\xa1\xc4\x8deno strukturo je leta 1898 znova odkril Alois Musil, freske pa so postale znane po risbah avstrijskega umetnika Alphonsa Leopolda Mielicha za Musilovo knjigo. V poznih 1970-ih je \xc5\xa1panska ekipa restavrirala freske. Grad je bil leta 1985 vpisan na seznam Unescove svetovne dedi\xc5\xa1\xc4\x8dine pod merili i), iii) in iv) (mojstrovina \xc4\x8dlove\xc5\xa1kega ustvarjalnega genija, edinstveno ali vsaj izjemno pri\xc4\x8devanje o kulturni tradiciji in izjemen primer vrste stavbe, arhitekturni ali tehnolo\xc5\xa1ki ansambel ali krajina, ki ponazarja pomembno fazo v \xc4\x8dlove\xc5\xa1ki zgodovini).\n_START_SECTION_\nFreske\n_START_PARAGRAPH_\nQasr Amra je najbolj znan po freskah na notranjih stenah. Glavni vstopni obok ima prizore lova, u\xc5\xbeivanja sadja in vina ter golih \xc5\xbeensk. Nekaterih prikazanih \xc5\xbeivali v regiji ni obilo, a jih je pogosteje najdemo v Perziji, kar ka\xc5\xbee na dolo\xc4\x8den vpliv tega obmo\xc4\x8dja. Ena povr\xc5\xa1ina prikazuje konstrukcijo stavbe. Ob dnu ene stene je na prestolu prikazan kralj s svetni\xc5\xa1kim sijem . Na sosednjem oddelku, ki je zdaj v berlinskem muzeju Pergamon, freska prikazuje spremljevalce kot tudi \xc4\x8doln v vodi, obilo z ribami in koko\xc5\xa1i._NEWLINE_Slika, znana kot \xc5\xa0est kraljev, prikazuje vladarje sosednjih sil. Na podlagi podrobnosti in napisov na sliki so \xc5\xa1tirje upodobljeni kralji identificirani kot bizantinski cesar, vizigotski kralj Roderik, sasanidski perzijski \xc5\xa1ah in negu\xc5\xa1 iz Etiopije. Druga dva sta neznana, \xc5\xa1pekulirajo, da sta tur\xc5\xa1ki, kitajski ali indijski vladar. Njihov namen je bil nejasen. V bli\xc5\xbeini je bila odkrita gr\xc5\xa1ka beseda \xce\x9d\xce\x99\xce\x9a\xce\x97 nike, kar pomeni 'zmaga', kar naj bi nakazovalo, da naj bi podoba '\xc5\xa1estih kraljev' nakazovala kalifovo nadvlado nad njegovimi sovra\xc5\xbeniki.  Druga mo\xc5\xbena razlaga je, da je \xc5\xa1est figur upodobljeno v pripro\xc5\xa1nji, verjetno proti kalifu, ki bi sedel v dvorani._NEWLINE_Apoditerij ali garderoba je okra\xc5\xa1ena s prizori \xc5\xbeivali, ki se ukvarjajo s \xc4\x8dlove\xc5\xa1kimi dejavnostmi, zlasti z igranjem glasbe. Ena dvoumna podoba ima angela, ki strmi navzdol po zakr\xc4\x8deni \xc4\x8dlove\xc5\xa1ki obliki. Velikokrat se je mislilo, da gre za prizor smrti, vendar nekatere druge razlage ka\xc5\xbeejo, da pla\xc5\xa1\xc4\x8d pokriva par zaljubljenih. Domnevajo, da trije zatemnjeni obrazi na stropu, predstavljajo \xc5\xbeivljenjske faze. Kristjani v okolici verjamejo, da je srednji lik Jezus Kristus._NEWLINE_Na stenah in stropu tepidarija ali tople kopeli so prizori rastlin in dreves, podobnih tistim v mozaiku v mo\xc5\xa1eji Omajadov v Damasku. V razli\xc4\x8dnih pozah se prepletajo gole \xc5\xbeenske, nekatere kopajo otroka._NEWLINE_Polkupola kaldarija ali vro\xc4\x8de kopeli prikazuje nebesa, v katerih je upodobljen zodiak, med 35 lo\xc4\x8denimi prepoznavnimi ozvezdji. Verjame se, da je to najzgodnej\xc5\xa1a podoba no\xc4\x8dnega neba, naslikana na \xc4\x8dem drugem kot na ravni povr\xc5\xa1ini. Polmeri ne izhajajo iz sredi\xc5\xa1\xc4\x8da kupole, temve\xc4\x8d natan\xc4\x8dno iz severnega nebesnega pola. Natan\xc4\x8dno je prikazan tudi kot zodiaka. Edina napaka, ki jo je mogo\xc4\x8de opaziti pri ohranjenem umetni\xc5\xa1kem delu, je vrstni red zvezd v nasprotni smeri urinega kazalca, kar nakazuje, da je bila slika kopirana iz ene na ravni povr\xc5\xa1ini._NEWLINE_Freske v vseh prostorih, razen kaldarija, odra\xc5\xbeajo nasvete sodobnih arabskih zdravnikov. Verjeli so, da kopeli \xc4\x8distijo duhove kopalcev in da bi o\xc5\xbeivili \xc2\xbbtri \xc5\xbeivljenjska na\xc4\x8dela v telesu, \xc5\xbeivalsko, duhovno in naravno\xc2\xab, bi morali stene kopeli prekriti s slikami dejavnosti, kot so lov, zaljubljenci ter vrtovi in palme. _NEWLINE_Arhitektura kopeli je enaka arhitekturi Hammam al-Sarraj, tudi v Jordaniji, le da je bila ta postavljena s fino rezanimi apnen\xc4\x8dasti klesanci (na podlagi pozno rimske arhitekturne tradicije), Amra kopel pa je bila postavljena z grobim zidom, ki ga je dr\xc5\xbeala skupaj mav\xc4\x8dno-apnena malta (na podlagi sasanidske arhitekturne tradicije)._NEWLINE_Izjemni so tudi talni mozaiki, ki so izdelani po bizantinski tradiciji."